Document ID: 32005D0715

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Οκτωβρίου 2005
για καθορισμό της οριστικής κατανομής των κονδυλίων που χορηγούνται στα κράτη μέλη για το οικονομικό έτος 2005, όσον αφορά ορισμένο αριθμό εκταρίων, για την αναδιάρθρωση και μετατροπή αμπελώνων βάσει του κανονισμού (ΕΚ) αριθ. 1493/1999 του Συμβουλίου
[κοινοποιήθηκε υπό τον αριθμό Ε(2005) 3737]
(Τα κείμενα στην ισπανική, τσεχική, γερμανική, ελληνική, αγγλική, γαλλική, ιταλική, ουγγρική, πορτογαλική, σλοβακική και σλοβενική γλώσσα είναι τα μόνα αυθεντικά)
(2005/715/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως το άρθρο 14 παράγραφος 2,
Εκτιμώντας τα ακόλουθα:
(1)
Οι κανόνες για την αναδιάρθρωση και μετατροπή αμπελώνων καθορίζονται με τον κανονισμό (ΕΚ) αριθ. 1493/1999 και με τον κανονισμό (ΕΚ) αριθ. 1227/2000 της Επιτροπής, της 31ης Μαΐου 2000, περί καθορισμού λεπτομερών κανόνων εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς και ιδίως σχετικά με το δυναμικό παραγωγής (2).
(2)
Οι διατάξεις σχετικά με τον οικονομικό σχεδιασμό και τη συμμετοχή στη χρηματοδότηση του συστήματος αναδιάρθρωσης και μετατροπής, οι οποίες καθορίζονται στον κανονισμό (ΕΚ) αριθ. 1227/2000, προβλέπουν ότι οι αναφορές σε δεδομένο οικονομικό έτος γίνονται ως προς τις πληρωμές που πραγματοποιούνται όντως από τα κράτη μέλη στο διάστημα μεταξύ της 16ης Οκτωβρίου του εν λόγω έτους και της 15ης Οκτωβρίου του επόμενου έτους.
(3)
Σύμφωνα με το άρθρο 14 παράγραφος 1 του κανονισμού (ΕΚ) αριθ. 1493/1999, η Επιτροπή χορηγεί κατ' έτος ένα πρώτο τμήμα των πιστώσεων στα κράτη μέλη, βάσει αντικειμενικών κριτηρίων, λαμβάνοντας υπόψη τις καταστάσεις και τις ειδικές ανάγκες καθώς και τις προσπάθειες που πρέπει να καταβληθούν για την επίτευξη του στόχου του συστήματος.
(4)
Η Επιτροπή καθόρισε την ενδεικτική κατανομή κονδυλίων για την περίοδο εμπορίας 2004/2005 με την απόφαση 2004/687/ΕΚ (3).
(5)
Δυνάμει του άρθρου 17 παράγραφοι 1 και 3 του κανονισμού (ΕΚ) αριθ. 1227/2000, οι δαπάνες των κρατών μελών, οι οποίες έχουν πραγματοποιηθεί και εκκαθαριστεί, περιορίζονται στο ποσό των κονδυλίων που τους έχουν διατεθεί και τα οποία προβλέπονται στην απόφαση 2004/687/ΕΚ. Για το οικονομικό έτος 2005, ο περιορισμός αυτός δεν ισχύει για κανένα κράτος μέλος.
(6)
Κατ’ εφαρμογή του άρθρου 17 παράγραφος 4, επιβάλλεται ποινική ρήτρα όταν οι πραγματικές δαπάνες ενός κράτους μέλους ανά εκτάριο υπερβαίνουν αυτές που προβλέπονται στην απόφαση 2004/687/ΕΚ. Κατά το παρόν έτος, η εν λόγω ποινική ρήτρα εφαρμόζεται στο Λουξεμβούργο ανερχόμενη σε ποσό ύψους 289 ευρώ.
(7)
Δυνάμει του άρθρου 16 παράγραφος 1 στοιχείο γ) του κανονισμού (ΕΚ) αριθ. 1227/2000, τα κράτη μέλη έχουν δικαίωμα να υποβάλουν μεταγενέστερη αίτηση κατά το τρέχον οικονομικό έτος. Αυτό έπραξαν η Γερμανία, η Ισπανία, η Γαλλία, η Ιταλία, η Αυστρία και η Πορτογαλία.
(8)
Δυνάμει του άρθρου 17 παράγραφος 9 του κανονισμού (ΕΚ) αριθ. 1227/2000, κάθε κράτος μέλος για το οποίο η περίοδος 2005 αποτελεί το πρώτο έτος εφαρμογής του συστήματος αναδιάρθρωσης και μετατροπής δύναται να υποβάλει αίτηση για μετέπειτα χρηματοδότηση εντός του ορίου του 90 % των διατεθέντων κονδυλίων βάσει της απόφασης 2004/687/ΕΚ. Η διάταξη αυτή εφαρμόζεται στην Τσεχική Δημοκρατία, την Ουγγαρία, τη Μάλτα και τη Σλοβακία.
(9)
Δυνάμει του άρθρου 17 παράγραφος 3 του κανονισμού (ΕΚ) αριθ. 1227/2000, οι αιτήσεις που υποβάλλονται δυνάμει του άρθρου 16 παράγραφος 1 στοιχείο γ) του εν λόγω κανονισμού γίνονται δεκτές για τα κράτη μέλη τα οποία έχουν δαπανήσει το αρχικό κονδύλιο, κατ’ αναλογία των αιτήσεών τους, χρησιμοποιώντας τα διαθέσιμα κονδύλια ύστερα από αφαίρεση, για όλα τα κράτη μέλη, από το συνολικό ποσό που διατέθηκε στα κράτη μέλη, τόσο του αθροίσματος των ποσών που έχουν γνωστοποιηθεί δυνάμει του άρθρου 16 παράγραφος 1 στοιχεία α) και β) του εν λόγω κανονισμού και έχουν διορθωθεί, κατά περίπτωση, κατ’ εφαρμογή του άρθρου 17 παράγραφοι 1 και 3, όσο και του αθροίσματος των ποσών που έχουν γνωστοποιηθεί και έχουν γίνει αποδεκτά δυνάμει του άρθρου 17 παράγραφος 9 του εν λόγω κανονισμού. Η διάταξη αυτή εφαρμόζεται για το οικονομικό έτος 2005 στη Γερμανία, την Ισπανία, τη Γαλλία, την Ιταλία, την Αυστρία και την Πορτογαλία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα της παρούσας απόφασης εμφαίνεται η οριστική κατανομή στα κράτη μέλη των κονδυλίων της περιόδου εμπορίας 2004/2005, για έναν ορισμένο αριθμό εκταρίων, για την αναδιάρθρωση και μετατροπή αμπελώνων βάσει του κανονισμού (ΕΚ) αριθ. 1493/1999, για το οικονομικό έτος 2005.
Άρθρο 2
Η παρούσα απόφαση απευθύνεται στην Τσεχική Δημοκρατία, την Ομοσπονδιακή Δημοκρατία της Γερμανίας, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, τη Δημοκρατία της Κύπρου, το Μεγάλο Δουκάτο του Λουξεμβούργου, τη Δημοκρατία της Ουγγαρίας, τη Δημοκρατία της Μάλτας, τη Δημοκρατίας της Αυστρίας, την Πορτογαλική Δημοκρατία, τη Δημοκρατία της Σλοβενίας και τη Δημοκρατία της Σλοβακίας.
Βρυξέλλες, 10 Οκτωβρίου 2005.

Labels: 18
19
6